**Pamokos planas ir struktūra**

**Pamokos tema:** Metų laikų vaizdavimas dailėje ir literatūroje.

**Mokymosi tikslas** – Remiantis Donelaičio poemos „Metai“ ir Repšio freskos „Metų laikai“ idėjomis ir vaizdiniais išnagrinėti metų laikų simboliką bei atskleisti jų sąsajas su lietuvių kalendorinėmis šventėmis sukuriant bei aprašant koliažą ar asambliažą.

**Uždaviniai:**

* **Išnagrinėti P. Repšio freskoje „Metų laikai vaizduojamas kalendorinių švenčių scenas, jų simbolius, senųjų baltų gyvenamosios aplinkos detales;**
* **Rasti sąsajų su K. Donelaičio poemos „Metai“ idėjomis, būrų vaizdavimu;**
* **Ugdyti mokinių gebėjimą analizuoti ir kūrybiškai interpretuoti meno kūrinius.**

**Pamokos veiklai įgyvendinti skiriamos 2-3 pamokos:**

1. Pirma įžanginė pamoka (dailės ir lietuvių k.) vyksta prieš šią integruotą pamoką;
2. Dvi pamokos skiriamos integruotai pamokai VU patalpose;
3. Dar 1 pamoką esant galimybei galima skirti kūrybiniams darbams atlikti mokykloje (arba namų darbą mokiniai atlieka namuose).
* **Pasirengimas darbui:** sukuriama bendra *mesendžerio* ar kita pokalbių grupė; mokiniai pasidalija/padalijami į 4 komandas (pagal metų laikų skaičių), esant reikalui išdalijamas pamokos užduočių popierinis variantas.
* **Sudominimas** vyksta prie paminklo K. Donelaičiui, tada keliaujama į VU Aisčių menę (II a. vestibiulyje).
* **Pamokos eiga.** Mokiniaiį telefonus gauna 4 interaktyvias dėlionių galvosūkių užduotis, jasatlieka komandomis, atsakymus žymisi telefonuose arba užduočių lapuose. Pabaigę veiklas pristato rezultatus pagal planą-šabloną kitoms grupėms. Į mesendžerį gauna kitas užduotis, atlikę jas vėl pristato kitoms komandoms.
* **Refleksija** vyksta grupėse aptariant atliktas veiklas bei ieškant idėjų namų darbui.
* **Vertinimas.** Integruotos pamokos veiklos vertinamos kaupiamaisiais taškais. Galutiniu pažymiu vertinamas komandos darbas už namie (ar kitą pamoką) atliktą kūrybinę užduotį, t.y., sukurtą ir aprašytą koliažą/asambliažą pridedant sukauptus taškus.
* **Namų darbai.** Remiantis Donelaičio poemos „Metai“ ir Repšio freskos „Metų laikai“ idėjomis ir vaizdais sukurti vienos kalendorinės šventės koliažą/asambliažą ir parašyti trumpą darbo esė (70–100 žodžių).

**Vieta:** Vilniaus universiteto Lituanistikos centro *Aisčių menė* , II a. vestibiulis (Universiteto g. 3, Vilnius, Senamiestis).

**Klasė:** 9, 10, 11 kl.

**Pamokos situacija ir laukiamas rezultatas:**

**Pasiruošimas pamokai.**

1. Lietuvių kalbos pamokose aptartas K. Donelaičio žmogaus (būro) ir jo darbų vaizdavimas per metų laikų ciklą.

2. Dailės pamokose prisiminta, kas yra ir kaip kuriama *al fresco* technika, kokie dažai naudojami freskų tapyboje; aptartos įvairios dailės technikos (koliažai, asambliažai ir kt.) ir jų kūrybingas taikymas; susipažinta su menininku P. Repšio asmenybe.

**Metodai:** darbas komandomis, įvairių informacinių šaltinių nagrinėjimas, dailės kūrinio interpretavimas.

**Mokymo priemonės:** gido įranga, mobilieji telefonai su interneto prieiga, iš anksto paruošta pamokos medžiaga (komandų darbų aptarimo planas-šablonas, kūrybinio darbo vertinimo kriterijų lentelė) (skaitmeninis ar popierinis variantas).

**Tema/skyrius dalyko programoje:**

**Lietuvių kalba ir literatūra**

Kuria įvairius tekstus laikydamasis atitinkamo žanro teksto struktūros ir vidinės pastraipos struktūros reikalavimų (C2.1.4).Tikslingai susieja tekstą ir iliustracinę medžiagą, numatydamas poveikį skaitytojui (C2.3.3). (9,10, 11 kl.)

Atpažįsta ir detaliai paaiškina vaizduojamas socialines, istorines realijas, kultūros epochų ypatybes, jas prasmingai susieja su dabarties socialiniais, kultūros reiškiniais, šių laikų istorija (B2.3.4). Detaliai aptaria Antikos tekstų, Biblijos interpretacijas įvairiuose menuose (literatūroje, dailėje, teatre) (B2.9.4). (9, 10 kl.)

**Dailė**

Vertina savo ir kitų kūrybą. B3. (9, 10 kl.) Savarankiškai domisi dailės istorija. Lygina, skiria, grupuoja, išsamiai apibūdina klasikinės, modernizmo ir postmodernizmo epochų architektūros ir dailės kūrinių meninius bruožus, Lietuvos meno išskirtinumą, paaiškina skirtumus, išsako originalių pastebėjimų (B2.4). (9, 10 kl.)

**Menų istorija**

Pasitelkiant išmaniąsias technologijas, kuria meno renginio recenzijas, išreiškia savo argumentuotą ir kūrybišką santykį su kultūros reiškiniais (C3.4). (11 kl.)

**Dalyvių skaičius:** iki 20.

**Vertinimo kriterijai:**

* Komandų darbas vertinamas kaupiamuoju būdu už atliktas veiklas.
* Galutinis pažymys rašomas komandai už integruotą dailės ir lietuvių kalbos kūrybinę užduotį ir sukauptus taškus.

**Pamokoje ugdomos kompetencijos:**

* [Komunikavimo kompetencija](https://emokykla.lt/bendrosios-programos/pagrindinis-ugdymas/22?st=2#collapse-simple-4u1V-6eDn-zkkj);
* [Kūrybiškumo kompetencija](https://emokykla.lt/bendrosios-programos/pagrindinis-ugdymas/22?st=2#collapse-simple-50m0-i2T1-9413);
* Skaitmeninė kompetencija;
* Pažinimo kompetencija;
* Kultūrinė kompetencija.

**Mokomoji veikla:**

**Pamokos pradžia.** Sudominimas vyksta prie VU paminklo K. Donelaičiui (Universiteto g. 3, Vilnius). Toliau keliaujama į VU Aisčių menę (II a. vestibiulyje).

**Užduoties atlikimas.** Mokiniaiį telefonus gauna užduotis, jasatlieka komandomis, komandos gauna pavadinimus pagal metų laikus atlikę pirmąją užduotį- dėlionę:

<https://im-a-puzzle.com/share/ca94c9b4cbde02d> (Velykos)

<https://im-a-puzzle.com/share/5b94b7aba21661e> (Joninės)

<https://im-a-puzzle.com/share/625a05c87b85f38> (Vėlinės)

<https://im-a-puzzle.com/share/cc90250a365d6b2> (Užgavėnės) **(Priedas Nr.1)**

**1 užduotis.**

1. Komandoms naudojantis programėle <https://im-a-puzzle.com/> sudėti dėlionę (nuorodas išsiunčia mokytoja);
2. Rasti sudėtą dėlionės vaizdą vestibiulio freskoje;
3. Atpažinti ir įvardinti freskoje pavaizduotą kalendorinę šventę;
4. Ištyrinėti šventės simboliką ir pasirengti pristatyti bent 2-3 papročius, tradicijas būdingas šiai šventei. Atliekant užduotį galima pasinaudoti internetiniais šaltiniais ir mokytojos siūloma medžiaga: *Vaidotas Montrimas. Naratyvas Petro Repšio freskoje „Metų laikai“.*

**Sudėtos šventės freskos dėlionėse:**

1. Velykos - pavasaris
2. Joninės - vasara
3. Vėlinės –ruduo
4. Kalėdos- žiema

**2 užduotis.**

1. Komandos atlieka **skirtingas užduotis**, t. y., tyrinėja freską smulkiau nurodytu aspektu. Užduotis gauna į telefoną arba galima paruošti popierinį variantą.
* 1 komanda **Gandrinės, arba Bičių diena,**
* 2 komanda **Baltų pasaulio medis**,
* 3 komanda **Senieji baltų darbai ir darbo įrankiai,**
* 4 komanda **Kulinarinis senųjų baltų paveldas.**
1. Apibendrintus užduočių rezultatus komandos pristato kitų komandų nariams pagal planą-šabloną.

Visus atsakymus, pastabas žymisi telefonuose, tačiau galima daryti ir iš anksto pasiruoštuose pamokos užduočių lapuose. Užduotys pateikiamos prie pamokos medžiagos **(Priedas Nr.2, Nr.3).**

**Pamokos apibendrinimas ir mokinių į(si)vertinimas.** Kiekviena *Metų laikų* komanda pagal kalbėjimo planą pristato ir aptaria savo atliktas užduotis, išklauso kitų komandų atsakymus. Vyksta argumentuota diskusija, kaip sekėsi. Mokytojai komentuoja ir vertina kaupiamaisiais taškais.

**Refleksija** vyksta komandose: aptardami atliktas veiklas komandų nariai ieško namų darbo kūrybinės užduoties idėjos ir numato meninio darbo atlikimo techniką.

**Vertinimas.** Integruotos pamokos veiklos vertinamos kaupiamaisiais taškais. Galutiniu pažymiu vertinamas komandos darbas už namie (ar kitą pamoką) atliktą kūrybinę užduotį, t.y., sukurtą ir aprašytą koliažą/asambliažą. Kaupiamieji taškai pridedami prie galutinio darbo įvertinimo.

**Namų darbų aiškinimas ir skyrimas.**

1. Remiantis Donelaičio poemos „Metai“ ir Repšio freskos „Metų laikai“ idėjomis ir vaizdais sukurti vienos kalendorinės šventės koliažą/asambliažą *(naudojant piešinius, fotografijas, spaudinius ir/ar kitas medžiagas/daiktus, sukurti vizualų koliažą/asambliažą, kuris atspindėtų vienos iš metų laikų pasirinktos šventės nuotaiką, simbolius bei žmogaus veiklas, pvz., Užgavėnės – žiemos pabaiga, kaukės, Morės sudeginimas, persirengėliai; Joninės – vasaros saulėgrįža, žolynų rinkimas, paparčio žiedo ieškojimas).*
2. Parašyti trumpą darbo esė (70–100 žodžių). *(Kuriant esė galima remtis šiais orientaciniais klausimais: Kokią kalendorinę šventę pasirinkote ir simbolius pavaizdavote? Kodėl ši šventė svarbi žmogaus gyvenimo ir metų laikų cikle? Kaip padeda atskleisti sumanymą pasirinkta dailės technika, spalvos (kokios?), detalės?)*

Darbą vertina abu mokytojai. Darbo vertinimo kriterijai pateikiami prie pamokos medžiagos (Priedas Nr.4)

 *Parengė Vilniaus Joachimo Lelevelio inžinerijos gimnazijos lietuvių kalbos*

*mokytoja metodininkė Ramunė Cibulskienė*